Dagmar Havlová

Dagmar Havlová, rodená Veškrnová (* 22. marec 1953, Brno) je česká herečka. V roku 1997 sa stala manželkou vtedajšieho českého prezidenta Václava Havla a prvou dámou Česka.
Životopis.
Narodila sa v rodine hudobného skladateľa Karla Veškrnu a jeho ženy Markéty v Brne-Žideniciach. Jej strýkom bol kňaz podzemnej cirkvi Vladimír Julián Veškrna. Roku 1971 ukončila maturitou štúdium na konzervatóriu v Brne a v roku 1975 absolvovala Janáčkovu akademii múzických umění v Brne (JAMU). V Brne účinkovala v Divadle na provázku. Po príchode do Prahy bola stálou členkou Divadla Jiřího Wolkera a účinkovala aj v Semafore. Od roku 1979 vystupovala v Divadle na Vinohradoch. Po sobáši s Václavom Havlom svoje pôsobenie v divadle prerušila. V roku 2005 sa po 11-ročnej pauze opäť vrátila na divadelnú scénu, keď s veľkým úspechom vystupovala v hre Israela Horovitza „Chvíle pravdy“. Teraz je stálou členkou Divadla na Vinohradoch.
Divadlo.
Medzi jej najvýraznejšie javiskové výkony patrí Jana v Anouilhovem "Škovránkovi", Katarína v Shakespearovom "Skrotení zlej ženy", Lady Macbeth, titulná postava v Ionescovom Macbethovi, v Strindbergovej "Kráľovnej Kristíne" a v Horovitzovej "Chvíli pravdy".
Film.
Vo filme debutovala v roku 1974 v celovečernej veselohre Juraja Herza "Holky z porcelánu". Pre jej filmovú kariéru sú charakteristické komediálne roly, celkovo natočila viac ako 60 filmov a 250 televíznych inscenácií. Posledný celovečerný film, v ktorom hrá, je komédia Václava Havla "Odcházení" (2011). V roku 2013 televízia uviedla pokračovanie legendárneho seriálu "Sanitka", v ktorom stvárnila jednu z hlavných postáv.
Prvá dáma.
Za Václava Havla sa vydala 4. januára 1997 na žižkovskej radnici, necelý rok po smrti jeho predchádzajúcej manželky Oľgy. Ako prvá dáma okrem iného sprevádzala manžela pri jeho pracovných povinnostiach a začala sa venovať charite. Spolu so svojím manželom založili "Nadáciu Dagmar a Václava Havlových VIZE 97".
Terasy Barrandov.
V roku 2001 sa stala jedinou majiteľkou pamiatkovo chránenej vyhliadkovej reštaurácie Terasy na pražskom Barrandove. Nehnuteľnosť vložila do spoločnosti Barrandovské terasy, a.s. V roku 2003 predala časť akcií nemenovanému kupcovi.
Dcéra.
Z prvého manželstva má Dagmar Havlová dcéru Ninu (* 1976).
Nadačné aktivity.
V roku 1997 založila nadáciu "VIZE 97", z ktorej vznikla po zlúčení s nadáciou "Nadáciou Václava a Oľgy Havlových" o rok neskôr "Nadácia Dagmar a Václava Havlových VIZE 97". V novovzniknutej nadácii je predsedníčkou Správnej rady. Nadácia pôsobí v štyroch oblastiach, v oblasti sociálnej, zdravotníckej, vzdelávacej a kultúrnej.
V roku 1997 usporiadala sedem nadačných predstavení Kráľovnej Kristíny. Výťažok v hodnote takmer 5 miliónov Kč venovala na výstavbu domova pre starých ľudí v povodňami postihnutých oblastiach Moravy.
V rámci nadácie sa podieľala okrem iného na organizácii prevencie rakoviny hrubého čreva, ktorej výsledkom je bezplatné preventívne vyšetrenie pre všetkých občanov Česka nad 50 rokov. V deň narodenín manžela, Václava Havla, zaviedla tradičné odovzdávanie "Ceny Nadácie VIZE 97" významným domácim aj zahraničným osobnostiam.
V rámci projektu Fond porozumenia dlhodobo podporuje Domov sv. Rodiny pre mentálne postihnutých a Domov sv. Karla Boromejského pre seniorov.
Dňa 5. decembra 2005 založila dnes už tradičný Mikulášsky charitatívny bazár a prizvala k spolupráci desať významných neziskových organizácií z celého Česka.
Založila botanickú záhradu na zámku v Lánoch. Vzácne dreviny venovali do arboréta významné osobnosti z Česka i zo zahraničia. Dnes je možné expozíciu navštíviť v areáli firmy Botanicus v Ostré pri Lysej nad Labem. Aktívne sa zúčastňuje boja proti rasovej neznášanlivosti a diskriminácii. Dagmar Havlová poskytuje pravidelne záštitu kultúrnym a zdravotným projektom.
Ocenenia.
Získala celý rad ocenení za herecké výkony a charitatívnu činnosť.